INGชูกองผสมลงทุนหุ้นไม่เกิน15%
บลจ.ไอเอ็นจี เปิดตัวกองทุนไอเอ็นจี ไทย มิกซ์ 15/85 ปันผล ลงทุนหุ้นไม่เกิน 15% รับการลงทุนผันผวน
28 มี.ค. 2555

บลจ.ไอเอ็นจี เปิดตัวกองทุนไอเอ็นจี ไทย มิกซ์ 15/85 ปันผล ลงทุนหุ้นไม่เกิน 15% รับการลงทุนผันผวน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บริษัทออกกองทุนเปิด ไอเอ็นจี ไทย มิกซ์ 15/85 ปันผล เสนอขายครั้งแรกวันที่ 28 มี.ค.5 เม.ย. 2555 ซึ่งมีนโยบายลงทุนในหุ้นสัดส่วนประมาณ 0-15% ของมูลค่าทรัพย์สินสุทธิของกองทุนตามสภาวการณ์ในแต่ละขณะ และปรับเพิ่มได้ไม่เกิน 5% ของมูลค่าทรัพย์สินสุทธิ โดยเฉลี่ยในรอบระยะเวลาบัญชีจะลงทุนหุ้นไม่เกิน 20% ส่วนที่เหลือเป็นตราสารหนี้
กองทุนนี้ถูกออกแบบมาเพื่อรองรับผลตอบแทนที่สม่ำเสมอจากการลงทุนในตราสารหนี้ในสัดส่วน 85% และแสวงหาโอกาสในการเติบโตจากการลงทุนในหุ้น สัดส่วนประมาณ 15% ซึ่งจุดเด่นของกองทุนอยู่ที่การปรับพอร์ตลงทุนเมื่อหุ้นที่ลงทุนมีกำไร และสัดส่วนของหุ้นเพิ่มขึ้นเกินกว่า 15% ผู้จัดการกองทุนจะขายทำกำไรแล้วนำส่วนของกำไรกลับไปลงทุนในตราสารหนี้เพื่อสะสมผลตอบแทนและเพื่อให้สัดส่วนการลงทุนของพอร์ตกลับมาสู่ระดับ 15/85 ทำให้นักลงทุนไม่ต้องกังวลกับความเสี่ยงจากการลงทุนในหุ้น
ทั้งนี้ จากการจำลองพอร์ตลงทุนในช่วง 10 ปีที่ผ่านมา หากลงทุนประมาณ 2 ปี ผลตอบแทนเฉลี่ย 7.98% ต่อปี
นายจุมพล กล่าวว่า สำหรับหุ้นไทยที่ปรับตัวขึ้นต่อเนื่องจนดัชนีเหนือ 1,200 จุด อาจมีแรงขายทำกำไรออกมา รวมทั้งต้องจับตาทิศทางเงินลงทุนของต่างชาติอย่างใกล้ชิดว่าจะเปลี่ยนทิศทางหรือไม่ ซึ่ง ประเด็นหลักอยู่ที่การแก้ไขปัญหาของยุโรปและการกระตุ้นเศรษฐกิจของสหรัฐที่ส่งผลต่อการเคลื่อนไหวของตลาดหุ้นทั่วโลกรวมทั้งไทย ในช่วงที่สถานการณ์ลงทุนมีความผันผวน กองทุนนี้จึงเป็นทางเลือก
ด้านนายศุภกร สุนทรกิจ กรรมการผู้จัดการ บลจ.เกียรตินาคิน เปิดเผยว่า บริษัทเตรียมจ่ายเงินปันผลกองทุนเปิดเคเค หุ้นระยะยาวปันผล (KK LTFD) ในวันที่ 2 เม.ย. 2555 ในอัตรา 0.65 บาทต่อหน่วย จากผลดำเนินงานตั้งแต่วันที่ 1 ก.ย. 2554-29 ก.พ. 2555 ให้กับผู้ถือหน่วยลงทุนที่มีรายชื่อ ณ วันที่ 23 มี.ค. 2555
ผลดำเนินงานกองทุนตั้งแต่ต้นปีถึงวันที่ 16 มี.ค. 2555 อยู่ที่ 18.32% และย้อนหลัง 1 ปี 24.14%ตั้งแต่ตั้งกองทุนจ่ายปันผล 6 ครั้ง เป็นเงิน 2.775 บาทต่อหน่วย